Catalunya rebrà 808 milions d'euros en fons estructurals i d'inversió europeus provinents del Fons Europeu de Desenvolupament Regional (FEDER) mitjançant el Programa Operatiu FEDER de Catalunya 2014-2020, dels quals 327 aniran destinats a potenciar la recerca, el desenvolupament tecnològic i la innovació.
La ciència 2.0 es caracteritza per l'ús de les noves tecnologies per a l'intercanvi d'informació i la col·laboració en l'activitat científica.
En aquest context, la Comissió Europea ha publicat l'informe Final Report on Science 2.0 Public Consultation, amb l'objectiu de comprendre l'impacte potencial d'aquest nou enfocament i manera de fer ciència i la conveniència de l'acció política per enfortir la competitivitat de la producció científica europea.
Investigadors internacionals en cienciometria, ciències socials i gestió de la recerca han redactat The Leiden Manifesto for research metrics.
Aquest escrit és una síntesi de bones pràctiques per a l'avaluació de les activitats científiques, no només basada en indicadors mètrics, sinó també en una valoració qualitativa perquè els avaluadors puguin retre comptes amb uns indicadors acceptats per la comunitat científica.
Un extens estudi descriu la composició química de la superfície de la pell humana composta per les pròpies cèl·lules, la microbiota i les molècules externes.
Aquesta informació s'ha plasmat en un mapa 3D d'alta resolució que permet comprendre la distribució corporal de les molècules a la pell.
Un estudi en col·laboració entre l'Institut Max Planck d'Antropologia Evolutiva i la Universitat de les Illes Balears demostra que la flexibilitat cognitiva dels simis és sensible a l'edat.
Així, els resultats obtinguts amb grans simis no humans reprodueixen els estudis realitzats amb humans en tasques similars.
El Laboratori d'Enginyeria Marítima (LIM) de la Universitat Politècnica de Catalunya (UPC) ha dissenyat una innovadora boia autònoma multiparamètrica, anomenada EOLOS FLS200, que serveix per mesurar el vent i l'onatge, i permetrà decidir el millor emplaçament per a futurs parcs eòlics marins.
Comercialitzada per Eolos Floating Lidar Solutions, amb el suport de l'empresa alemanya d'energia RWE Innogy i en col·laboració amb l'operador de parc eòlic marí Eneco Luchterduinen, se n'ha instal·lat amb èxit la primera unitat a la costa d'Holanda.
Dos investigadors de la Universitat Politècnica de Catalunya (UPC) han desenvolupat un programa de simulació que pot analitzar, per primer cop, el cicle de vida complet d'un edifici o un grup d'edificacions, des de la seva creació fins al procés de desconstrucció.
L'eina, que pot utilitzar-se des del núvol, inclou aspectes com el consum energètic, els materials, el disseny, l'orientació i, també, les repercussions socials.
Així mateix, permet simular escenaris per conèixer els possibles efectes de l'escalfament global sobre les construccions.
Un equip d'experts ha elaborat una metodologia per diagnosticar, avaluar, estudiar i classificar l'esquizofrènia.
Aquesta nova eina forma part de la Classificació Internacional del Funcionament de la Discapacitat i de la Salut (CIF), impulsada i avalada per l'Organització Mundial de la Salut (OMS).
L'objectiu és obtenir un llenguatge unificat per avaluar i descriure la salut de les persones, en aquest cas concret, de persones amb esquizofrènia.
Investigadors de la Universitat Politècnica de Catalunya (UPC), juntament amb la Universitat Aalto (Finlàndia), han obtingut una eficiència energètica rècord d'un 22 % amb la creació de cèl·lules solars de silici que incorporen un tractament de superfície amb silici negre ( black silicon ) a la part frontal de la cèl·lula.
Aquest tractament, a banda de generar més electricitat durant més hores al llarg del dia, permet que les cèl·lules siguin molt més fines, cosa que abarateix el cost de producció i estalvia l'ús de silici.
Als neandertals se'ls atribueix que eren molt bons caçadors, però això no els lliurava de ser víctimes de l'atac dels grans carnívors.
Així ho constata una investigació forense de l'Institut Català de Paleoecologia Humana i Evolució Social (IPHES).
Amb aquest estudi, la medicina forense permet identificar les marques que deixen en els cossos aquest tipus d'animals.
Un estudi del Centre de Recerca en Salut Internacional de Barcelona (CRESIB) mostra que una nova combinació d'un antibiòtic (ceftazidima) amb un inhibidor de beta-lactamases (avibactam) és eficaç contra bacteris multiresistents, fins i tot, contra els que són resistents a les fluoroquinolones.
Per tal de facilitar la tasca docent dels mestres i professors de les escoles de Catalunya, la Fundació Catalana per a la Recerca i la Innovació (FCRI), amb el suport de la companyia biotecnològica Amgen, ha iniciat el programa Amgen Exper(i)ència.
CocoCiència és una associació formada per un grup d'universitaris catalans que té per objectiu apropar la ciència a tothom i impulsar la divulgació científica en català.
El nou Diccionari de física, consultable en línia i elaborat conjuntament per la Universitat Politècnica de Catalunya (UPC), Enciclopèdia Catalana i el TERMCAT, aplega i defineix 3.085 termes de l'àmbit de la física.
Quatre graduades en comunicació audiovisual per la Universitat Pompeu Fabra (UPF) han ideat una aplicació per a tauletes tàctils que serveix com a eina per entendre en què consisteix el trastorn de l'espectre autista (TEA), per comprendre què passa per la ment de les persones que el pateixen i, consegüentment, per aprendre a tractar-les correctament.
Aquests premis tenen per objectiu premiar el talent i l'excel·lència professional de les empreses que emergeixen actualment amb la finalitat de potenciar-ne el negoci i, així, beneficiar el seu desenvolupament.